Egipte se Morsi sit lankMohammed Morsi Foto: Times of Israel Mohammed Morsi, Egipte se ontsetelde president, is Dinsdag tot 20 jaar tronkstraf gevonnis vir die inhegtenisnemings en marteling van betogers toe hy aan bewind was. Dit is die eerste vonnis wat hy ontvang nadat hy ontsetel is en een van talle hofsake wat vir hom voorlê. Die weermag in Egipte het Morsi in Julie 2013 ontsetel ná grootskaalse betogings teen sy presidentskap. Die owerhede het intussen sy Muslim Brotherhood-beweging verbied en duisende van sy ondersteuners in hegtenis geneem. Morse en 14 ander Brotherhood-lede staan nie tereg op die ernstiger aanklag van aanhitsing tot moord nie, anders het ŉ moontlike doodstraf hulle in die gesig gestaar. Talle van sy medebeskuldigdes is ook tot 20 jaar tronkstraf gevonnis. Morsi se regspan het gesê hulle gaan appèl aanteken teen die vonnis. -Xinhua